Змагар году. Слонімскі грамадскі актывіст, доктар Іван Шэга змагаўся да апошняга за сваё законнае права працаваць далей. Аднаго з лепшых лекараў гораду над Шчарай па-сутнасці пазбавілі магчымасці служыць сваёй высакароднай прафесіі і памагаць людзям. Тады Шэга зарэгістраваў прыватнае кансультацыйнае прадпрыемства, працягнуў прымаць людзей і дапамагаць ім. Тады ўлады пазбавілі Івана Шэгу, а заадно і рэдакцыю “Газеты Слонімскай” магчымасці арэнды памяшкання. Слонім стаў апошнім горадам, дзе адбылася падобная “зачыстка”. Але ведаючы хрысціянскую цвёрдасць і вытрымку апазіцыйнага доктара, думаем, што Іван Шэга працягне змаганне за справядлівасць.